DA Den Europæiske Unions Tidende C 476/3

Indledningsmeddelelse angående de gældende antidumpingforanstaltninger over for importen af biodiesel med oprindelse i Argentina og Indonesien efter de henstillinger og afgørelser, der blev vedtaget af Verdenshandelsorganisationens Tvistbilæggelsesorgan i tvisten om EU's antidumpingforanstaltninger over for biodiesel (DS473)

(2016/C 476/04)

Denne meddelelse offentliggøres under henvisning til artikel 1, stk. 1, litra a), og artikel 2 i Europa-Parlamentets og Rådets forordning (EU) 2015/476 af 11. marts 2015 om de foranstaltninger, Unionen kan træffe på grundlag af en rapport vedtaget af WTO's Tvistbilæggelsesorgan vedrørende antidumping- og antisubsidieforanstaltninger (1) (»WTO-bemyndigelsesforordningen«).

Den 26. oktober 2016 vedtog WTO's tvistbilæggelsesorgan panelets rapport, som ændret af appelorganets rapport (»rapporterne«) (2) i tvisten om Den Europæiske Unions antidumpingforanstaltninger over for biodiesel fra Argentina (DS473).

I appelorganets rapport blev det bl.a. konstateret, at EU har handlet i modstrid med:

— artikel 2.2.1.1 i WTO's antidumpingaftale (antidumpingaftalen) ved at undlade at beregne produktionsomkostningerne for den undersøgte vare på grundlag af de fortegnelser, der føres af producenterne selv

— antidumpingaftalens artikel 2.2 og artikel VI:1(b)(ii), i GATT 1994 ved at undlade at anvende produktionsomkostningerne i Argentina i forbindelse med beregningen af den normale værdi for biodiesel

— antidumpingaftalens artikel 9.3 og artikel VI:2, i GATT 1994 ved at indføre en antidumpingtold, der er højere end den dumpingmargen, der skulle have været fastlagt i henhold til hhv. artikel 2 i antidumpingaftalen og artikel VI:1, i GATT 1994.

I panelrapporten blev det bl.a. konstateret, at EU har handlet i modstrid med:

— artikel 3.1 og 3.4 i antidumpingaftalen i forbindelse med undersøgelsen af virkningerne af dumpingimporten for den hjemlige erhvervsgren, i det omfang de vedrører produktionskapacitet og kapacitetsudnyttelse.

1. Indledning af en fornyet undersøgelse

Efter at have orienteret medlemsstaterne i overensstemmelse med artikel 1, stk. 3, og artikel 2, stk. 3, i WTO-bemyndigelsesforordningen indleder Kommissionen hermed en fornyet undersøgelse baseret på artikel 1, stk. 3, og artikel 2, stk. 3, i WTO-bemyndigelsesforordningen. Formålet med den fornyede undersøgelse er at bringe de antidumpingforanstaltninger, der er indført over for importen af biodiesel fra Argentina, i overensstemmelse med ovenstående henstillinger og afgørelser, der er indeholdt i rapporterne. Kommissionen bemærker, at antidumpingforanstaltningerne over for importen af biodiesel fra Indonesien er genstand for den verserende WTO-tvist om Den Europæiske Unions antidumpingforanstaltninger over for importen af biodiesel fra Indonesien (DS480). I forbindelse med denne tvist har Indonesien i alt væsentligt fremført de samme påstande som Argentina i DS473. Da de retlige fortolkninger i rapporterne ligeledes forekommer at være relevante for undersøgelsen vedrørende Indonesien, anser Kommissionen det for hensigtsmæssigt, at de antidumpingforanstaltninger, der er indført over for importen af biodiesel fra Indonesien, også undersøges i forbindelse med denne fornyede undersøgelse. Den foranstaltning, der skal bringes i overensstemmelse med WTO's regler, er Rådets gennemførelsesforordning (EU) nr. 1194/2013 af 19. november 2013 om indførelse af en endelig antidumpingtold og endelig opkrævning af den midlertidige told på importen af biodiesel med oprindelse i Argentina og Indonesien (3). Formålet med denne undersøgelse er begrænset til omkostningerne til produktion af den undersøgte vare i forbindelse med beregningen af den normale værdi, og til produktionskapaciteten og kapacitetsudnyttelsen i forbindelse med etableringen af virkningerne af dumpingimporten for den hjemlige erhvervsgren. Dette foregriber ikke de konsekvenser, undersøgelsen kan have for andre elementer af gennemførelsesforordning (EU) nr. 1194/2013. Undersøgelsen vil blive baseret på faktiske omstændigheder, der gjorde sig gældende i undersøgelsesperioden for gennemførelsesforordning (EU) nr. 1194/2013, nemlig perioden fra 1. juli 2011 til 30. juni 2012, og perioden fra 1. januar 2009 til 30. juni 2012, som er den periode, der er omfattet af undersøgelsen af udviklingstendenser af relevans for vurderingen af skade.

Gennemførelsesforordning (EU) nr. 1194/2013 kan ophæves eller ændres med henblik på at efterkomme tvistbilæggelsesorganets henstillinger, afgørelser og juridiske fortolkninger. I overensstemmelse med artikel 3 i WTO-bemyndigelsesforordningen vil foranstaltninger, der vedtages som følge af denne fornyede undersøgelse ikke have tilbagevirkende kraft, dvs. de får virkning fra datoen for deres ikrafttræden, og tjener ikke som grundlag for tilbagebetaling af told, der er opkrævet før denne dato.

2. Sagsforløb

I overensstemmelse med artikel 1, stk. 2, og artikel 2, stk. 2, i WTO-bemyndigelsesforordningen anmoder Kommissionen hermed interesserede parter, herunder eksporterende producenter i Argentina og Indonesien og EU-erhvervsgrenen, om at fremlægge alle nødvendige oplysninger for at supplere de oplysninger, der blev tilvejebragt i løbet af den undersøgelse, der førte til vedtagelsen af gennemførelsesforordning (EU) nr. 1194/2013. For at gøre dette og deltage i denne fornyede undersøgelse opfordres alle interesserede parter til straks at kontakte Kommissionen, helst pr. e-mail, og senest 15 dage efter offentliggørelsen af denne meddelelse i Den Europæiske Unions Tidende, med henblik på at give sig selv til kende.

Alle interesserede parter kan desuden anmode om at blive hørt af Kommissionens undersøgelsestjenester. Enhver anmodning om at blive hørt skal fremsættes skriftligt med angivelse af årsagerne til anmodningen. For så vidt angår høringer om spørgsmål vedrørende den indledende fase af den fornyede undersøgelse, skal anmodningen fremsættes senest 15 dage efter datoen for offentliggørelsen af denne meddelelse i Den Europæiske Unions Tidende. Derefter skal en anmodning om at blive hørt fremsættes inden for de særlige frister, som Kommissionen fastsætter i sin kommunikation med parterne.

3. Fremlæggelse af oplysninger

Alle interesserede parter vil blive underrettet om de væsentligste kendsgerninger og betragtninger, på grundlag af hvilke det er hensigten at ophæve eller ændre gennemførelsesforordning (EU) nr. 1194/2013, og vil få lejlighed til at fremsætte deres bemærkninger inden for en frist på mindst 10 dage.

4. Vejledning om indgivelse af skriftlige bemærkninger og indsendelse af udfyldte spørgeskemaer og korrespondance

Oplysninger, der forelægges Kommissionen som led i handelsbeskyttelsesundersøgelser, må ikke være omfattet af ophavsret. Interesserede parter skal, inden de forelægger Kommissionen oplysninger og data, der er omfattet af tredjemands ophavsret, anmode indehaveren af ophavsrettighederne om en særlig tilladelse, som udtrykkeligt tillader Kommissionen a) at anvende oplysningerne og dataene i forbindelse med denne handelsbeskyttelsesprocedure og b) at forelægge interesserede parter, der er berørt af denne undersøgelse, oplysningerne og dataene i en form, der gør det muligt for dem at udøve deres ret til forsvar.

Alle skriftlige bemærkninger, herunder de oplysninger, hvorom der anmodes i denne meddelelse, udfyldte spørgeskemaer og korrespondance fra interesserede parter, for hvilke der anmodes om fortrolig behandling, skal forsynes med påtegningen »Limited« (4).

Interesserede parter, der indgiver oplysninger, der er forsynet med påtegningen »Limited«, anmodes om at indgive ikke-fortrolige sammendrag heraf, som forsynes med påtegningen »For inspection by interested parties«, jf. grundforordningens artikel 19, stk. 2. Disse sammendrag skal være tilstrækkeligt detaljerede til at sikre en rimelig forståelse af de fortrolige oplysningers egentlige indhold. Hvis en interesseret part indsender fortrolige oplysninger uden også at indsende et ikke-fortroligt sammendrag, der opfylder kravene til form og indhold, kan der ses bort fra sådanne fortrolige oplysninger.

Interesserede parter opfordres til at fremsætte deres bemærkninger og anmodninger pr. e-mail, herunder scannede fuldmagter og erklæringer, dog med undtagelse af omfattende besvarelser, der skal indleveres på en CD-ROM eller DVD, der enten afleveres personligt eller sendes anbefalet. Ved brug af e-mail udtrykker de interesserede parter accept af de regler, der gælder for elektronisk kommunikation, og som findes i dokumentet »KORRESPONDANCE MED EUROPA-KOMMISSIONEN I HANDELSBESKYTTELSESSAGER«, der er tilgængeligt på Generaldirektoratet for Handels hjemmeside: http://trade.ec.europa.eu/doclib/docs/2011/june/tradoc_148003.pdf. Interesserede parter skal anføre deres navn, adresse, telefonnummer og en gyldig e-mailadresse og sikre, at denne e-mailadresse er en fungerende officiel virksomhedspostkasse, som tjekkes dagligt. Når Kommissionen har modtaget disse kontaktoplysninger, vil den udelukkende kommunikere med de interesserede parter pr. e-mail, medmindre de udtrykkeligt har ønsket at modtage alle dokumenter fra Kommissionen på anden vis, eller medmindre dokumenternes art forudsætter brug af anbefalet post. Interesserede parter kan i ovenstående retningslinjer for kommunikation med interesserede parter finde supplerende regler og oplysninger om korrespondance med Kommissionen, herunder de principper, der gælder for indsendelse af bemærkninger pr. e-mail.

Kommissionens postadresse:

Europa-Kommissionen Generaldirektoratet for Handel Direktorat H Kontor: CHAR 04/039 1049 Bruxelles/Brussel BELGIEN E-mail: Trade-R658-Biodiesel@ec.europa.eu

5. Manglende samarbejdsvilje

Hvis en af de interesserede parter nægter at give adgang til nødvendige oplysninger, undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. grundforordningens artikel 18.

Hvis det konstateres, at en interesseret part har givet urigtige eller vildledende oplysninger, skal der ses bort fra disse oplysninger, og der kan gøres brug af de foreliggende faktiske oplysninger.

Hvis en interesseret part helt eller delvist undlader at samarbejde, og konklusionerne af undersøgelsen derfor baseres på de foreliggende faktiske oplysninger, jf. grundforordningens artikel 18, kan resultatet blive mindre gunstigt for denne part, end hvis den pågældende havde samarbejdet.

Indgives der ikke svar elektronisk, anses dette ikke for manglende samarbejdsvilje, forudsat at den interesserede part påviser, at indgivelse af svar på den ønskede måde ville indebære en urimelig ekstra byrde eller urimelige ekstra omkostninger. I givet fald skal den interesserede part omgående kontakte Kommissionen.

6. Høringskonsulent

Interesserede parter kan anmode om, at høringskonsulenten i handelsprocedurer griber ind. Høringskonsulenten optræder som formidler mellem de interesserede parter og Kommissionens undersøgelsestjenester. Høringskonsulenten gennemgår anmodninger om aktindsigt, tvister med hensyn til oplysningernes fortrolighed, anmodninger om forlængelse af frister og anmodninger fra tredjeparter om at blive hørt. Høringskonsulenten kan arrangere en høring med en individuel interesseret part og mægle for at sikre, at de interesserede parters ret til at forsvare sig udøves fuldt ud.

En anmodning om en høring med høringskonsulenten skal indgives skriftligt og begrundes. For så vidt angår høringer om spørgsmål vedrørende den indledende fase af undersøgelsen, skal anmodningen fremsættes senest 15 dage efter datoen for offentliggørelsen af denne meddelelse i Den Europæiske Unions Tidende. Derefter skal en anmodning om at blive hørt fremsættes inden for de særlige frister, som Kommissionen fastsætter i sin kommunikation med parterne.

Interesserede parter kan finde yderligere oplysninger og kontaktoplysninger på høringskonsulentens sider på Generaldirektoratet for Handels hjemmeside: http://ec.europa.eu/trade/trade-policy-and-you/contacts/hearing-officer

7. Behandling af personoplysninger

Personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (5).

(1) EUT L 83 af 27.3.2015, s. 6.

(2) WTO, appelorganets rapport, AB-2016-4, WT/DS473/AB/R af 6. oktober 2016 (»appelorganets rapport«). WTO, panelrapport, WT/DS473/R af 29. marts 2016 (»panelrapporten«).

(3) EUT L 315 af 26.11.2013, s. 2.

(4) Et dokument med påtegningen »Limited« er et fortroligt dokument i henhold til artikel 19 i Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (EUT L 176 af 30.6.2016, s. 21) (»grundforordningen«) og artikel 6 i antidumpingaftalen. Det er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43).

(5) EFT L 8 af 12.1.2001, s. 1.